लाजवंती का यह पांचवां महीना था। लगातार व्यस्त जिन्दगी रही पिछले दिनों। मुंबई पहुंचने के बाद उसे आधुनिक जीवन के तमाम तौर-तरीक़े सिखाये गये। कैसे कांटे-चम्मच से प्लेट में खाना है। कैसे पानी पीना है। वह लेटेस्ट डिजाइन के कपड़े पहनने लगी थी और उनके अजीबोगऱीब नाम भी याद हो गये थे। उसे अच्छी हिन्दी ही नहीं सिखायी गयी बल्कि़ वह अंग्रेज़ी बोलना भी सीख गयी थी क्योंकि उसके साथ कई और लड़कियां भी थीं जिनसे केवल अंग्रेज़ी में ही बातचीत करने की इज़ाजत थी। अन्य लड़कियां देश के अलग-अलग क्षेत्रों से लाई गयी थीं और उन्हें भी वही प्रशिक्षण दिया जा रहा था जो उसे। उन्हें कोरियोग्राफऱ ने चलना सिखाया। कैसे हंसना है, कैसे कितनी तेज़ आवाज़ में बात करनी है, यह भी उसके प्रशिक्षण का हिस्सा रहा। उसके बाल सलीके से कटवाये गये। वह पिछले महीनों लगातार एसी में रह रही थी और एसी कारों में सफऱ करती थी। मुलायम बिस्तरों पर सोती। अब वह ऐसी अवस्था में पहुंच चुकी थी जहां पिछली जि़न्दगी दु:स्वप्न से कुछ अधिक नहीं लगती थी। वह चाहती थी कि यह सपने जैसी लगती जि़न्दगी हमेशा बनी रहे। फिर भी कभी उसके घर से फ़ोन आता तो उसका अतीत उसके सामने आ जाता जिससे वह वास्ता नहीं रखता चाहती थी। हालांकि वह एक बार वहां ज़रूर लौटना चाहती थी यह दिखाने के लिए कि वह क्या थी और अब क्या हो गयी है। फि़लहाल तो वह उस अनजान लक्ष्य को पाने की ओर बढ़ रही थी जिसके बारे में उसे कुछ भी पता नहीं था कि उसका क्या होने वाला है? यह जो लाखों रुपये उस पर ख़र्च किये जा रहे हैं उसकी भरपायी वह कैसे करेगी? उसे बस इतना पता है कि उससे कुछ कुछ दिनों के अन्तराल में एक टीवी इंटरव्यू लिया जाता है कि अब वह कैसा महसूस करती है। अपनी जिन्दगी के तौर तरीकों में आये बदलावों के बारे में उसे तफसील से बताना पड़ता था और यह उसे अच्छा लगता था। उसके मन में क्या चल रहा है और क्या महसूस कर रही है सच कहा जाये तो उसे तब ही पता चलता जब वह स्वयं उस इंटरव्यू में कहती। रोज़ बदलती जि़न्दगी के बीच उसे टीवी साक्षात्कारों का भी इन्तज़ार रहता। उसे लगता कोई है जो उसकी जि़न्दगी के बारे में गंभीर है और क्या चल रहा है जानना चाहता है। उसके पास बताने के हर बार कई नयी बातें और नये अनुभव होते। वह टीवी कैमरे के सामने नये नये कपड़ों और लहज़े में पोज देती। उसके कुछ ऐसे भी सवाल पूछे जाते जिनका उसकी जि़न्दगी से कोई सम्बंध नहीं था किन्तु उसकी समझने की क़ाबीलियत जांची-परखी जाती थी और हर इंटरव्यू अन्त मैं उसे कहना पड़ता था कि मुझे जिताने के लिए एसएमएस के ज़रिए वोट दें। उसे बताया गया कि जहां वह रखी गयी है वहां चारों तरफ़ कैमरे लगे हैं और वह जो भी बातचीत करती है वह देश भर के लोग देख सुन रहे हैं। धीरे-धीरे परिसर में रह रही युवतियों की संख्या कम होती जा रही थी। जो विदा होता था वह सबसे मिलकर खूब रोता था। उसके मन में भी यह भल लगातार बना रहता था कि वह इस रहस्यमय खेल से आउट न हो जाये क्योंकि वह पिछली जि़न्दगी में नहीं लौटना चाहती थी। उसके लिए जीत कोई माने नहीं रखती थी किन्तु वह हारकर इस सुखद माहौल से बाहर नहीं निकलता चाहती थी। और अन्त में उसे बताया गया कि वह यह रियल्टी शो जीत गयी है।